62022CO0198_INF
Rješenje Suda (šesto vijeće) od 6. ožujka 2023. –Deutsche Bank AG (Zabranjeni sporazum – Kamatne izvedenice u eurima)
(spojeni predmeti C-198/22 i C-199/22)
„Zahtjev za prethodnu odluku – Članak 99. Poslovnika Suda – Članak 101. UFEU-a – Direktiva 2014/104/EU – Članak 10. – Područje primjene ratione temporis – Postupci za naknadu štete zbog povreda odredbi prava tržišnog natjecanja Europske unije – Rok zastare – Povreda počinjena prije stupanja na snagu Direktive – Zaštita potrošača”
1.
Tržišno natjecanje – Tužbe za naknadu štete uzrokovane povredama pravila o tržišnom natjecanju – Direktiva 2014/104 – Povreda koja je prestala prije stupanja na snagu direktive – Rok zastare za tužbu za naknadu štete – Utvrđivanje dana od kojega rok počinje teći – Primjenjivost nacionalnog prava – Granice – Poštovanje načela djelotvornosti – Rok zastare koji može početi teći tek nakon prestanka povrede i oštećenikovog saznanja za informacije koje su neophodne za podnošenje tužbe – Oštećenik koji ima svojstvo potrošača – Nepostojanje utjecaja
(čl. 101. UFEU-a; Direktiva 2014/104 Europskog parlamenta i Vijeća)
(t. 33.-52. i t. 1. izreke)
2.
Tržišno natjecanje – Tužbe za naknadu štete uzrokovane povredama pravila o tržišnom natjecanju – Direktiva 2014/104 – Vremenska primjena – Materijalne odredbe – Zabrana retroaktivne primjene nacionalnog propisa o prenošenju – Nematerijalne odredbe – Zabrana primjene nacionalnog propisa o prenošenju na tužbe podnesene prije 26. prosinca 2014.
(Direktiva 2014/104 Europskog parlamenta i Vijeća, čl. 22.)
(t. 58.-61.)
3.
Tržišno natjecanje – Tužbe za naknadu štete uzrokovane povredama pravila o tržišnom natjecanju – Direktiva 2014/104 – Vremenska primjena – Odredba kojom se predviđa rok zastare u trajanju od najmanje pet godina za podnošenje tužbi za naknadu štete – Materijalna odredba – Zabrana retroaktivne primjene nacionalnog propisa o prenošenju
(Direktiva Europskog parlamenta i Vijeća 2014/104, čl. 10. i 22.)
(t. 63.-69., t. 2. izreke)
4.
Akti institucija – Direktive – Izvršenje država članica – Nužnost osiguranja učinkovitosti direktive – Obveze nacionalnih sudova – Obveza usklađenog tumačenja – Doseg – Contra legem tumačenje nacionalnog prava – Isključenost
(čl. 4. st. 3. UEU-a i čl. 288. UFEU-a)
(t. 71.)
Izreka
1.
Članak 101. UFEU-a i načelo djelotvornosti treba tumačiti na način da im se ne protivi nacionalni propis, kako ga tumači nacionalna sudska praksa, koji određuje da rok zastare koji se primjenjuje na pokretanje postupka za naknadu štete zbog povrede odredbi prava tržišnog natjecanja Europske unije povodom tužbe potrošača, počinje teći od dana objave u Službenom listu Europske unije sažetka konačne odluke Europske komisije kojom je utvrđena ta povreda, ako se može razumno pretpostaviti da je oštećenik saznao za neophodne informacije koje mu omogućuju pokretanje postupka za naknadu štete u trenutku te objave.
2.
Članak 10. stavak 3. Direktive 2014/104/EU Europskog parlamenta i Vijeća od 26. studenoga 2014. o određenim pravilima kojima se uređuju postupci za naknadu štete prema nacionalnom pravu za kršenje odredaba prava tržišnog natjecanja država članica i Europske unije treba tumačiti na način da ulazi u njegovo vremensko područje primjene postupak za naknadu štete zbog povrede prava tržišnog natjecanja koji je, iako se odnosi na povredu koja je prestala prije stupanja na snagu te direktive, bio pokrenut nakon stupanja na snagu odredbi kojim je ona prenesena u nacionalno pravo, ako rok zastare koji se primjenjuje na taj postupak nije protekao prije dana isteka roka za prenošenje te direktive.